উপজেলা নির্বাচন সামনে রেখে বেকায়দায় সিলেট বিভাগে নির্বাচিত আওয়ামী লীগের সাংসদরা। সিলেটসহ সারাদেশে আওয়ামী লীগের বিপুল জয়ের পর উপজেলা নির্বাচনে চেয়ারম্যান ও ভাইস চেয়ারম্যান পদ থেকে সরে দাঁড়াতে চাইছেন না আওয়ামী লীগ প্রার্থীদের কেউই। এদের সামাল দিতে পারছেন না নবনির্বাচিত আওয়ামী লীগ সাংসদরাও। প্রায় সবকটি উপজেলাতেই দায়িত্বশীলসহ একাধিক নেতা প্রার্থী হয়েছেন আওয়ামী লীগের। প্রার্থীরা কেউ কাউকে ছাড় দিতে রাজি নন। ফলে জাতীয় নির্বাচনে সিলেট বিভাগে আওয়ামী লীগের বিপুল বিজয় হলেও উপজেলা নির্বাচনে ভরাডুবির  সংশয় রয়েছে। একই পদে একাধিক আওয়ামী লীগ প্রার্থীর কারণে বিরোধী বলয়ে উপজেলা নির্বাচনের বিজয়ের ফসল উঠতে পারে। মাঠ পর্যায়ে নিজেদের খাটুনির কথা তুলে ধরে নির্বাচিত সাংসদদের কাবু করার চেষ্টায় রয়েছেন প্রার্থীরা। এমতাবস্থায় প্রার্থীদের নির্বাচন থেকে সরে দাঁড়ানোর ব্যাপারে জোর দিতে বিব্রতবোধ করছেন সাংসদরাও। অপরদিকে একই পদে দলের দায়িত্বশীল একাধিক নেতা প্রার্থী হওয়ায় উপজেলা নির্বাচনে আওয়ামী লীগের ভরাডুবির আশংকা কর্মী ও সমর্থকদের। তাদের মতে, একই পদে দলের একাধিক প্রার্থী থাকলে বিজয় অনুকূলে না এসে প্রতিকূলে যেতে পারে। এর ফলে  আওয়ামী লীগের গ্রাম পর্যায়ের উন্নয়ন ও ভিশন ২০২১ লক্ষ্য অর্জন চরম বাধাগ্রস্ত হতে পারে। দলের ভিত দুর্বল হতে পারে মাঠ পর্যায়ে।  অনুসন্ধানে জানা গেছে, সিলেট সদর উপজেলায় আওয়ামী লীগ থেকে চেয়ারম্যান পদে প্রার্থী হয়েছেন ৩ জন। তারা হচ্ছেন- জেলা আওয়ামী লীগের যুগ্ম সম্পাদক আশফাক আহমদ, জেলা শ্রমিক লীগের সভাপতি এজাজুল হক এজাজ এবং আওয়ামী লীগ নেতা সাবেক ইউপি চেয়ারম্যান আজিজুর রহমান মানিক। দক্ষিণ সুরমা উপজেলায় প্রার্থী হয়েছেন- থানা আওয়ামী লীগের সভাপতি ডা. আবদুস শুকুর ও জেলা ছাত্রলীগের সাবেক সভাপতি আবু জাহের। বালাগঞ্জ  উপজেলায় প্রার্থী হয়েছেন- থানা আওয়ামী লীগ সভাপতি, পদত্যাগী চেয়ারম্যান মোস্তাকুর রহমান মফুর ও জেলা স্বেচ্ছাসেবক লীগের সভাপতি শেখ মকলু মিয়া। বিশ্বনাথ উপজেলা থেকে প্রার্থী হয়েছেন- জেলা আওয়ামী লীগের যুগ্ম সম্পাদক অ্যাডভোকেট শাহ ফরিদ আহমদ ও সিলেট-২ আসনে মহাজোটের মনোনয়ন বঞ্চিত আওয়ামী লীগ নেতা সাবেক চেয়ারম্যান মুহিবুর রহমান। গোলাপগঞ্জ উপজেলায় প্রার্থী হয়েছেন- আওয়ামী লীগের সভাপতি ইকবাল আহমদ চৌধুরী ও ঢাকা দক্ষিণ আওয়ামী লীগের সভাপতি আবুল বশর মোঃ সদরুল্লাহ চৌধুরী। গোয়াইনঘাট উপজেলায় প্রার্থী হয়েছেন- উপজেলা আওয়ামী লীগের  সভাপতি মোঃ ইব্রাহিম, সাধারণ সম্পাদক পদত্যাগী ইউপি চেয়ারম্যান গোলাম কিবরিয়া হেলাল, আওয়ামী লীগ নেতা সাবেক ইউপি চেয়ারম্যান লুৎফুর রহমান লেবু ও যুক্তরাষ্ট্র আওয়ামী লীগ নেতা ফারুক আহমদ। কানাইঘাটে প্রার্থী হয়েছেন- উপজেলা আওয়ামী লীগের সভাপতি অধ্যক্ষ সিরাজুল ইসলাম ও সাধারণ সম্পাদক মিজান উদ্দিন আল মিজান। জৈন্তাপুর থেকে প্রার্থী হয়েছেন- উপজেলা আওয়ামী লীগের সভাপতি সাবেক চেয়ারম্যান মোহাম্মদ আবদুল্লাহ ও থানা যুবলীগের সাবেক আহবায়ক জামাল আবু নাসের। কোম্পানীগঞ্জে প্রার্থী হয়েছেন- আওয়ামী লীগ নেতা সাবেক উপজেলা চেয়ারম্যান এম  তৈয়বুর রহমান, থানা আওয়ামী লীগের সাংগঠনিক সম্পাদক জাহাঙ্গীর আলম ও আওয়ামী লীগ নেতা রফিকুল হক। ফেঞ্চুগঞ্জে প্রার্থী হয়েছেন- থানা আওয়ামী লীগের সাধারণ সম্পাদক আবদুল বাসিত টুটুল ও আওয়ামী লীগ নেতা সাবেক চেয়ারম্যান নুরুল ইসলাম। বড়লেখায় প্রার্থী হয়েছেন- আওয়ামী লীগ নেতা মুক্তিযোদ্ধা সিরাজ উদ্দিন, আতিকুল ইসলাম ও শামসুল ইসলাম ইজ্জাই।  সুনামগঞ্জের দিরাই উপজেলায় চেয়ারম্যান পদে প্রার্থী হয়েছেন- থানা আওয়ামী লীগের সভাপতি তোফায়েল আহমদ চৌধুরী, স্বেচ্ছাসেবক লীগের আহবায়ক মশাহিদ মিয়া ও আওয়ামী লীগ নেতা আবিদ আলী। ছাতক উপজেলায়  প্রার্থী হয়েছেন- উপজেলা আওয়ামী লীগের সভাপতি আবরু মিয়া তালুকদার, সাধারণ সম্পাদক ছানাউর রহমান ছানা, ছাত্রলীগের কেন্দ্রীয় সদস্য শামীম আহমদ চৌধুরী, উপজেলা আওয়ামী লীগের সাবেক সাধারণ সম্পাদক ফজলুর রহমান, আওয়ামী লীগ নেতা সিরাজুল ইসলাম, সাবেক চেয়ারম্যান আওয়ামী লীগ নেতা ওলিউর রহমান চৌধুরী বকুল। তাহিরপুরে প্রার্থী হয়েছেন- আওয়ামী লীগের যুগ্ম সম্পাদক আলী মর্তুজা, সাবেক ইউপি চেয়ারম্যান আওয়ামী লীগ নেতা জালাল উদ্দিন ও আওয়ামী লীগ নেতা নিজাম উদ্দিন। সুনামগঞ্জ সদর উপজেলায় প্রার্থী হয়েছেন- জেলা আওয়ামী লীগের সহ-সভাপতি  অ্যাডভোকেট আফতাব উদ্দিন, মহিলা বিষয়ক সম্পাদক অ্যাডভোকেট সাহানা রববানী ও আওয়ামী লীগ নেতা দেওয়ান ইমদাদ রেজা। দক্ষিণ সুনামগঞ্জ উপজেলায় প্রার্থী হয়েছেন- সদর আওয়ামী লীগের সভাপতি হাজী আবুল কামাল, জেলা শ্রমিক লীগ সভাপতি সিরাজুর রহমান সিরাজ, আওয়ামী লীগ নেতা পদত্যাগী চেয়ারম্যান রেজাউল আলম নিক্কু, আওয়ামী লীগ নেতা পদত্যাগী ইউপি চেয়ারম্যান আবদুল লতিফ কালা শাহ। ধরমপাশায় প্রার্থী হয়েছেন- উপজেলা আওয়ামী লীগের ভারপ্রাপ্ত সভাপতি মনিন্দ্র চন্দ্র তালুকদার ও সাবেক উপজেলা চেয়ারম্যান মধ্যনগর থানা আওয়ামী লীগের আহবায়ক আবদুল আওয়াল তালুকদার।  জামালগঞ্জে প্রার্থী হয়েছেন- সাবেক উপজেলা চেয়ারম্যান আওয়ামী লীগ নেতা ইউসুফ আল আজাদ ও জেলা আওয়ামী লীগের সাংগঠনিক সম্পাদক রেজাউল করিম শামীম। জগন্নাথপুর উপজেলায় প্রার্থী হয়েছেন- উপজেলা আওয়ামী লীগের সাধারণ সম্পাদক পদত্যাগী ইউপি চেয়ারম্যান আকমল হোসেন, সহ-সভাপতি পদত্যাগী ইউপি চেয়ারম্যান হারুন রশীদ ও আওয়ামী লীগ নেতা মিন্টু রঞ্জন ধর। মৌলভীবাজার সদরে প্রার্থী হয়েছেন- জেলা আওয়ামী লীগের সাবেক যুগ্ম সম্পাদক মুহিবুর রহমান তরফদার ও ছাত্রলীগের সাবেক সভাপতি কামাল হোসেন। রাজনগরে প্রার্থী হয়েছেন- আওয়ামী লীগের সভাপতি  মিছবাউদ্দোজা বেলাই ও সাধারণ সম্পাদক আছকির খান। কমলগঞ্জে প্রার্থী হয়েছেন- উপজেলা আওয়ামী লীগের সাধারণ সম্পাদক অধ্যাপক রফিক-উর রহমান ও আওয়ামী লীগ নেতা আবদুল মুছবিবর। শ্রীমঙ্গলে প্রার্থী হয়েছেন- আওয়ামী লীগ সভাপতি মোঃ মনির মিয়া ও সাধারণ সম্পাদক পদত্যাগী চেয়ারম্যান রনধীর কুমার রায়, সহ-সভাপতি সাবেক উপজেলা চেয়ারম্যান আছকির মিয়া, যুবলীগের সভাপতি তোফাজ্জুল হোসেন ফয়েজ ও উপজেলা আওয়ামী লীগের প্রচার সম্পাদক হুমায়ুন কবির। মাধবপুরে প্রার্থী হয়েছেন- হবিগঞ্জ জেলা স্বেচ্ছাসেবক লীগের আহবায়ক জাকির হোসেন চৌধুরী অসিম, আওয়ামী লীগ নেতা সৈয়দ  শাহ হাবিবুল্লাহ সোচন, আওয়ামী লীগ একাংশের সভাপতি আলাউদ্দিন তালুকদার ও সদ্য আওয়ামী লীগে যোগদানকারী এহতেশামুল চৌধুরী শিপু। চুনারুঘাট উপজেলায় প্রার্থী হয়েছেন- হবিগঞ্জ জেলা আওয়ামী লীগের সহ-সভাপতি আবদুল কাদির লস্কর ও আওয়ামী লীগ নেতা সাংবাদিক শফিকুল ইসলাম লুতু। নবীগঞ্জে প্রার্থী হয়েছেন- হবিগঞ্জ জেলা আওয়ামী লীগের সাংগঠনিক সম্পাদক আলমগীর চৌধুরী, আওয়ামী লীগ নেতা সুকুমার দাস, ডা. আবদুল হাই চৌধুরী ও অ্যাডভোকেট আবুল মনসুর।